A Labaw sa kinaiyanhan
· Ang ministeryo sa propeta sagad ubanan sa labaw sa kinaiyanhong mga panghitabo, sa gawas nga mga ilhanan o diha mismo sa propeta.
· Mga ilhanan sa gawas sa propeta
(1) Gipamatud-an ni Elias ang iyang ministeryo pinaagi sa pagpakanaug ug kalayo nga milamoy sa mga dili matinuohon (2 Hari 1:10).
(2) Sa pulong sa wala hinganli nga propeta, naguba ang paganong halaran sa Betel (1 Hari 13:5).
· Mga panghitabo diha sa propeta
(1) Nawad-an si Daniel ug kusog ug ginhawa atol sa panan-awon (Dan. 10:17).
(2) Natumba si apostol Juan nga daw patay sa pagdawat niya sa panan-awon (Pin. 1:17).
· Kining mga panghitabo lamang dili pamatuod nga tinuod ang propeta. Ang bakakong mga propeta makahimo usab ug mga milagro pinaagi sa gahum sa kaaway (Pin. 13:13).
B Pagkauyon sa Biblia
· Ang Isaias 8:20 naghatag ug tin-aw nga sukdanan sa pagsulay sa propeta: ang iyang mensahe kinahanglang mouyon sa balaod, ang unang lima ka basahon ni Moises, ug sa pagpamatuod, ang ulahing mga pagpadayag pinaagi sa mga propeta.
· Gipadayag sa Dios ang Iyang kahibalo pinaagi sa mga propeta sumala sa katakos sa Iyang katawhan sa pagsabot. Gitawag kini nga “nag-uswag nga kamatuoran”.
· Busa, matag panahon adunay “kamatuoran alang sa karon” (2 Ped. 1:12). Kay ang Dios maoy nagpadayag niini, ug dili Siya mausab (Sant. 1:17), ang matag bag-ong pagpadayag mouyon sa nangaging mga pagpadayag (Jer. 28:8).
· Busa, ang propeta nga ang mensahe supak sa pagtulon-an sa Biblia usa ka bakakong propeta (Deut. 13:1-3).
C Pagbayaw kang Cristo
· Ang propeta nga molimod nga si Jesus tinuod nga nabuhi sa kasaysayan, o dili mohimo Kaniya nga sentro sa mensahe, usa ka bakakong propeta (1 Juan 4:3).
· Uyon niini, ang tinuod nga propeta modawat niini mahitungod kang Jesus: Iyang pagka-Dios, pagpakatawo, kinabuhi nga walay sala, kamatayon nga nagtubos sa sala, pagkabanhaw, ministeryo sa pagpataliwala, ug ikaduhang pag-anhi.
· Ang mga propetang nagbayaw kang Jesus dili mangitag kaugalingong mga sumusunod o magpasikat sa kaugalingon. Andam silang moalagad, dili mopahimulos sa ilang gialagaran (Mar. 9:35; Juan 13:16).
D Maayong mga bunga
· Sumala kang Jesus, mailhan ang mga propeta pinaagi sa ilang mga bunga (Mat. 7:15-16). Adunay duha ka matang niini, ug ang duha kinahanglang maayo.
· Ang bunga sa mensahe: Ang mensahe sa tinuod nga propeta nagpalig-on, naghupay, ug nagtawag sa paghinulsol (1 Cor. 14:3).
· Ang bunga sa mensahero: Ang kinabuhi sa propeta kinahanglang mouyon sa hustong pagtulon-an. Pananglitan, dili siya magkinabuhi nga dayag nga supak sa bisan usa sa Napulo ka Sugo (Jud. 1:16).
· Ingon nga mga tawo nga masayop, ang mga propeta makasala usab: milayas si Jonas gikan sa Dios, sayop ang paghukom ni Pablo kang Juan Marcos, ug nagpakaaron-ingnon si Pedro nga nagkinabuhi isip Judio. Apan dili kini ilang naandang pagkinabuhi.
E Natuman nga mga tagna
· Ang buluhaton sa propeta nalangkit sa pagpahibalo sa umaabot nga mga panghitabo. Busa, adunay yanong sukdanan: kon matuman ang tagna, tinuod ang propeta (Jer. 28:9); kon dili matuman, bakakon ang propeta (Deut. 18:22).
· Apan adunay mga eksepsiyon niini nga angay natong sabton sa husto.
· Kon maayong panghitabo ang gitagna alang sa duol nga panahon, kinahanglang matuman kini (Jer. 28:1-4, 15-17).
· Ang maayong gitagna alang sa halayong umaabot mahimong dili matuman kon adunay kondisyon, sama sa mga tagna ni Isaias sa kaayohan sa Israel kon dawaton nila ang Mesiyas.
· Ang mga tagna sa kalamidad adunay kondisyon. Kon adunay paghinulsol, mausab ang dangatan, sama sa Ninive human sa pagwali ni Jonas.

DUGANG: SI ELLEN G. WHITE GIDAWAT NGA PROPETA
Sa wala pa dawata si Ellen G. White nga tinuod nga propeta, gisusi sa mga Adventista ang iyang kinabuhi ug mensahe pinaagi sa biblikanhong mga sukdanan sa pag-ila sa tinuod nga mga propeta.
· LABAW SA KINAIYANHAN: Atol sa iyang mga panan-awon, si Ellen nagpakita ug mga ilhanan sama sa dili pagginhawa ug talagsaong kusog. Gigunitan niya sa taas sulod sa daghang oras, sa usa lamang ka kamot, ang bug-at nga Biblia sa pamilya.
· PAGKAUYON SA BIBLIA: Wala kitay makita sa iyang mga sinulat nga supak sa mensahe sa Biblia. Kanunay siyang nag-awhag sa pagtuon sa Biblia ug mihangyo nga sulayan ang iyang mga sinulat pinaagi niini.
· PAGBAYAW KANG CRISTO: Sukad sa sinugdan, mao ra ang sentro sa iyang mensahe: si Cristo ug si Cristo lamang.
· MAAYONG MGA BUNGA: Ang mga personal nga nakaila kaniya ug kitang nakabasa sa iyang mga sinulat makapamatuod nga maayo ang iyang impluwensiya sa atong Cristohanong kasinatian.
· NATUMAN NGA MGA TAGNA: Pananglitan, ang pagdugay sa gubat sibil sa Amerika (gitagna sa 1861), ug ang sunog nga milaglag sa mga pasilidad sa Review & Herald (gitagna sa 1901 ug natuman sa 1902).
